CELEX: 32017R1530
Language: ro
Date: 2017-09-07 00:00:00
Title: Regulamentul de punere în aplicare (UE) 2017/1530 al Comisiei din 7 septembrie 2017 de modificare a Regulamentului de punere în aplicare (UE) nr. 540/2011 în ceea ce privește prelungirea perioadei de aprobare a substanței active quizalofop-p-tefuril (Text cu relevanță pentru SEE. )

8.9.2017   
            
            
               RO
            
            
               Jurnalul Oficial al Uniunii Europene
            
            
               L 232/4
            
         REGULAMENTUL DE PUNERE ÎN APLICARE (UE) 2017/1530 AL COMISIEI
   din 7 septembrie 2017
   de modificare a Regulamentului de punere în aplicare (UE) nr. 540/2011 în ceea ce privește prelungirea perioadei de aprobare a substanței active quizalofop-p-tefuril
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 17 primul paragraf,
   întrucât:
   
               (1)
            
            
               Partea A din anexa la Regulamentul de punere în aplicare (UE) nr. 540/2011 al Comisiei (2) stabilește substanțele active considerate a fi fost aprobate în temeiul Regulamentului (CE) nr. 1107/2009.
            
         
               (2)
            
            
               Având în vedere timpul și resursele necesare pentru finalizarea evaluării cererilor de reînnoire a aprobărilor pentru un număr mare de substanțe active ale căror aprobări vor expira între 2019 și 2021, Decizia de punere în aplicare C(2016) 6104 a Comisiei (3) a stabilit un program de lucru implicând gruparea substanțelor active similare și stabilirea de priorități în funcție de preocupările legate de siguranța pentru sănătatea oamenilor și a animalelor sau pentru mediu, astfel cum se prevede la articolul 18 din Regulamentul (CE) nr. 1107/2009.
            
         
               (3)
            
            
               Aprobarea substanțelor active propaquizafop, quizalofop-p-etil și quizalofop-p-tefuril expira urma să expire inițial între 2019 și 2021. Având în vedere faptul că cele trei substanțe sunt variante ester ale quizalofop, acestea au proprietăți similare. Având în vedere Decizia de punere în aplicare C(2016) 6104, proprietățile periculoase ale quizalofop-p-tefuril (4) și faptul că cele trei substanțe au similarități importante, este oportună gruparea lor în scopul de a sincroniza evaluarea acestora și procesul de evaluare inter pares efectuate de către Autoritatea Europeană pentru Siguranța Alimentară. Prin urmare, dosarele celor trei substanțe ar trebui să fie prezentate respectivelor state membre raportoare în același interval de timp.
            
         
               (4)
            
            
               Aprobările pentru propaquizafop și quizalofop-p-etil expiră la 30 noiembrie 2021. Pentru a alinia calendarul evaluării substanței quizalofop-p-tefuril cu evaluarea celorlalte două substanțe, ar trebui prelungită perioada de aprobare a substanței quizalofop-p-tefuril.
            
         
               (5)
            
            
               O cerere de reînnoire a aprobării substanței quizalofop-p-tefuril a fost depusă în conformitate cu Regulamentul de punere în aplicare (UE) nr. 844/2012 al Comisiei (5).
            
         
               (6)
            
            
               Având în vedere scopul articolului 17 primul paragraf din Regulamentul (CE) nr. 1107/2009, în ceea ce privește cazurile în care nu se depune un dosar suplimentar în conformitate cu dispozițiile Regulamentului de punere în aplicare (UE) nr. 844/2012 cel târziu cu 30 de luni înainte de data de expirare stabilită la articolul 1 din prezentul regulament, Comisia va stabili data de expirare ca fiind data prevăzută înainte de intrarea în vigoare a prezentului regulament sau cea mai apropiată dată ulterioară acesteia.
            
         
               (7)
            
            
               Având în vedere scopul articolului 17 primul paragraf din Regulamentul (CE) nr. 1107/2009, în ceea ce privește cazurile în care Comisia va adopta un regulament care prevede că aprobarea substanței active menționate în prezentul regulament nu este reînnoită deoarece nu sunt îndeplinite criteriile de aprobare, Comisia va stabili ca dată de expirare fie data prevăzută înainte de intrarea în vigoare a prezentului regulament, fie data intrării în vigoare a regulamentului care prevede că aprobarea substanței active nu este reînnoită, fiind aplicată data care survine mai târziu. În ceea ce privește cazurile în care Comisia va adopta un regulament privind reînnoirea aprobării substanței active menționate în prezentul regulament, Comisia va depune eforturi pentru a stabili, în funcție de circumstanțe, cea mai apropiată dată posibilă de punere în aplicare.
            
         
               (8)
            
            
               Prin urmare, Regulamentul de punere în aplicare (UE) nr. 540/2011 ar trebui modificat în consecință.
            
         
               (9)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   În a șasea coloană, „Expirarea aprobării”, la rubrica 279, în partea A din anexa la Regulamentul de punere în aplicare (UE) nr. 540/2011, data de „30 noiembrie 2019” referitoare la quizalofop-p-tefuril se înlocuiește cu data de „30 noiembrie 2021”.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 septembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 309, 24.11.2009, p. 1.
   
      (2)  JO L 153, 11.6.2011, p. 1.
   
      (3)  Decizia de punere în aplicare a Comisiei din 28 septembrie 2016 privind stabilirea unui program de lucru pentru evaluarea cererilor de reînnoire a aprobărilor substanțelor active care expiră în 2019, 2020 și 2021, în conformitate cu Regulamentul (CE) nr. 1107/2009 al Parlamentului European și al Consiliului (JO C 357, 29.9.2016, p. 9).
   
      (4)  Avizul Comitetului pentru evaluarea riscurilor (CER) din cadrul Agenției Europene pentru Produse Chimice privind propunerea de clasificare și etichetare armonizată la nivelul UE a quizalofop-p-tefuril. Adoptat la 3 iunie 2016.
   
      (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).